AFRIKAANSE OPSOMMING: In hierdie tesis word die parameters ondersoek wat die stoomvloeiverdeling deur 'n lugverkoelde kondenser, soos gevind in kragsentrales, beïnvloed. Die kondenser konfigurasie bestaan uit bundels met enkelrye vinbuise. Die kondenser moet sodoende ontwerp word dat die stoomvloei by elke afsonderlike vinbuis inlaat groot genoeg is, om gedeeltelik of volkome oor die buis se volle lengte sal kondenseer. Daarmee word die opeenhoping van onkondenseerbare gasse wat sogenaamde dooie zones kan vorm wat die termiese benuttingsgraad van die kondenser verlaag, voorkom. 'n Deeglike eksperimentele studie is deurgevoer om die inlaatverlieskoëffisiënte van die vinbuise te bepaal. Daar is gevind dat hierdie inlaatverlieskoëffisiënte as 'n funksie van die posisie van die vinbuis, die snelheid in die verdeelpyp en die geometriese uitleg van die inlate varieer. 'n Stoomkantontwerpsbenadering van 'n lugverkoelde stoomkondenser, wat uit bundels met 'n enkelry vinbuise bestaan, is in hierdie werk ondersoek. Met hierdie benadering word die kondenser ontwerp om die formasie van dooie sones te vermy. Verder is die vloeiverdeling deur 'n lugverkoelde kondenserseksie bereken, deur gebruik te maak van 'n numeriese eindige-verskille-rekenaarprogram. Die resultate van hierdie numeriese analise bevestig die geldigheid van die voorgestelde ontwerpsmetode.